Na temelju članka 6., stavka 2. Zakona o zakupu i kupoprodaji poslovnog prostora („Narodne novine“ broj 125/11, 64/15. i 112/18), članka 4., stavku 2. Odluke o zakupu i kupoprodaji poslovnoga prostora u vlasništvu Općine Kalnik („Službeni glasnik Koprivničko–križevačke županije“ broj 11/16) i članka 32. Statuta Općine Kalnik („Službeni glasnik Koprivničko-križevačke županije“ broj 5/13. i 4/18), Općinsko vijeće Općine Kalnik na 16. sjednici održanoj 29. rujna 2019. donijelo je

**ODLUKU**

**o davanju u zakup dijela zgrade Zdravstvene ambulante Kalnik**

**Domu zdravlja Koprivničko-križevačke županije**

Članak 1.

Odlukom o davanju u zakup dijela zgrade Zdravstvene ambulante Kalnik Domu zdravlja Koprivničko-križevačke županije (u daljnjem tekstu: Odluka) Općina Kalnik kao vlasnik daje u zakup Domu zdravlja Koprivničko – križevačke županije dio zgrade u kojoj se nalaze ordinacije zdravstvene ambulante u Kalniku, izgrađena na kč.br. 160, k.o. Kalnik, upisana u zk.ul.br. 7., na adresi Kalnik, Trg Stjepana Radića 13.

Predmet zakupa dijela zgrade iz prethodnog stavka ovoga članka su prostorije koje se koriste samostalno i to:

1. ordinacija obiteljske medicine, 17,40 m2,

2. sestrinska soba, 16,00 m2,

i prostorije koje imaju zajedničko korištenje sa ostalim zakupnicima koje uključuju:

1. čekaonicu, 22,24 m2,

2. WC ženski i muški 6,2 m2,

3. spremište/kotlovnica 6,65 m2, u daljnjem tekstu (Poslovni prostor).

Sastavni dio ove Odluke je tlocrt prizemlja i podruma zgrade, sa označenim prostorijama koje su predmet zakupa.

Članak 2.

Poslovni prostor iz članka 1. ove Odluke daje se u zakup Domu zdravlja Koprivničko-križevačke županije na neodređeno vrijeme i bez naknade jer je to u cilju i interesu općega, gospodarskog i socijalnog napretka stanovnika Općine Kalnik te pridonosi osiguranju kontinuiteta, jednomjernosti i dostupnosti zdravstvene zaštite na području Općine Kalnik.

Članak 3.

Dom zdravlja Koprivničko-križevačke županije, Trg Dr. Tomislava Bardeka 10, sa sjedištem u Koprivnici, obvezuje se koristiti Poslovni prostor iz članka 1. ove Odluke te ga održavati pažnjom dobrog gospodarstvenika i koristiti ju samo za obavljanje zdravstvene djelatnosti.

Članak 4.

Troškove nastale korištenjem i tekućim održavanjem Poslovnog prostora snosi Dom zdravlja Koprivničko-križevačke županije.

Članak 5.

Dom zdravlja Koprivničko-križevačke županije može Poslovni prostor koji mu je dan u zakup dati u podzakup sukladno Zakonu o zdravstvenoj zaštiti radi nastavka obavljanja zdravstvene djelatnosti uz uvjet da se podzakup daje bez naknade.

Članak 6.

U slučaju korištenja Poslovnog prostora protivno svrsi i načinu upravljanja Općinsko vijeće će donijeti novu Odluku.

U slučaju da Općina Kalnik prenamjeni zgradu ili Poslovni prostor koji je dala u zakup temeljem ove Odluke Općinsko vijeće donijet će novu Odluku.

Članak 7.

Općinskom načelniku Općine Kalnik daje se suglasnost na zaključivanje Ugovora o zakupu poslovnog prostora s Domom zdravlja Koprivničko – križevačke županije sukladno ovoj Odluci i odredbama Zakona o zakupu i kupoprodaji poslovnog prostora.

Članak 8.

Ova Odluka stupa na snagu danom donošenja i vrijedi do opoziva i donošenja nove Odluke.

Članak 9.

Sastavni dio ove Odluke je prijedlog Ugovora o zakupu poslovnog prostora.

Ova Odluka dostavit će se Domu zdravlja Koprivničko-križevačke županije.

**OPĆINSKO VIJEĆE OPĆINE KALNIK**

KLASA: 510-03/19-01/01

URBROJ: 2137/23-19-2

Kalnik, 29. rujna 2019.

**PREDSJEDNIK:**

**Igor Tomić,** univ.bacc.ing.mech.